CELEX: 32016R0874
Language: mt
Date: 2016-06-01 00:00:00
Title: Regolament ta' Implimentazzjoni tal-Kummissjoni (UE) 2016/874 tal-1 ta' Ġunju 2016 li jemenda Regolament ta' Implimentazzjoni (UE) 2015/943 dwar miżuri ta' emerġenza li jissospendu l-importazzjonijiet ta' fażola mnixxfa min-Niġerja (Test b'rilevanza għaż-ŻEE)

2.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 145/18
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/874
   tal-1 ta' Ġunju 2016
   li jemenda Regolament ta' Implimentazzjoni (UE) 2015/943 dwar miżuri ta' emerġenza li jissospendu l-importazzjonijiet ta' fażola mnixxfa min-Niġerja
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (1), u b'mod partikolari l-Artikolu 53(1) tiegħu,
   Billi:
   
               (1)
            
            
               Ir-Regolament (KE) Nru 178/2002 jistabbilixxi l-prinċipji ġenerali li jirregolaw l-ikel b'mod ġenerali, u b'mod partikolari s-sikurezza tal-ikel, fil-livell tal-Unjoni u nazzjonali. Jipprevedi miżuri ta' emerġenza li għandhom jittieħdu mill-Kummissjoni meta jkun hemm evidenza li ikel impurtat minn pajjiż terz x'aktarx li huwa ta' riskju serju għas-saħħa tal-bniedem.
            
         
               (2)
            
            
               Ir-Regolament ta' Implimentazzjoni tal-Kummissjoni (UE) 2015/943 (2) jipprojbixxi l-importazzjoni ta' fażola mnixxfa min-Niġerja ddikjarata taħt il-kodiċi NM 0713 39 00 minħabba n-numru għoli ta' każijiet ta' kontaminazzjoni bis-sustanza attiva mhux awtorizzata, id-diklorvos, b'livelli li fil-biċċa l-kbira jeċċedu d-doża akuta ta' referenza tentattivament stabbilita mill-Awtorità Ewropea dwar is-Sigurtà fl-Ikel. Sakemm in-Niġerija timplimenta l-miżuri xierqa tal-ġestjoni tar-riskju, il-projbizzjoni tibqa' tapplika sat-30 ta' Ġunju 2016.
            
         
               (3)
            
            
               Wara l-introduzzjoni tal-projbizzjoni fuq l-importazzjoni, fis-Sistema ta' Twissija Rapida għall-Ikel u l-Għalf inħarġu xi notifiki fir-rigward ta' fażola mnixxfa li toriġina min-Niġerja ddikjarata taħt il-kodiċi NM 0713 35 00 u 0713 90 00 minħabba kontaminazzjoni bid-diklorvos. Għalhekk, il-kamp ta' applikazzjoni tal-projbizzjoni eżistenti għandu jiġi estiż għal dawn iż-żewġ kodiċijiet addizzjonali.
            
         
               (4)
            
            
               Minħabba l-preżenza kontinwa tad-diklorvos fil-fażola mnixxfa importata min-Niġerja u l-istadju ta' implimentazzjoni min-Niġerja ta' pjan ta' azzjoni fir-rigward tal-ġestjoni integrata tal-organiżmi ta' ħsara u tal-limitu massimu ta' residwi tal-pestiċidi s'issa għadu ma jistax jiġi konkluż li l-konformità mar-rekwiżiti tal-liġi tal-ikel fir-rigward tar-residwi tal-pestiċidi tista' tinkiseb fi żmien qasir.
            
         
               (5)
            
            
               It-tul tal-projbizzjoni fuq l-importazzjoni għandu għalhekk jiġi estiż għal perjodu addizzjonali ta' tliet snin, sabiex in-Niġerja tkun tista' timplimenta l-miżuri xierqa għall-immaniġġjar tar-riskji u tipprovdi l-garanziji meħtieġa.
            
         
               (6)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu Uniku
   Ir-Regolament ta' Implimentazzjoni (UE) 2015/943 huwa emendat kif ġej:
   
               (1)
            
            
               L-Artikolu 1 huwa sostitwit b'dan li ġej:
               “Artikolu 1
               Dan ir-Regolament għandu japplika għall-fażola mnixxfa kollha li toriġina min-Niġerja ddikjarata taħt il-kodiċi NM 0713 35 00, 0713 39 00 u 0713 90 00.”
            
         
               (2)
            
            
               L-Artikolu 5 huwa sostitwit b'dan li ġej:
               “Artikolu 5
               Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
               Jibqa' japplika sat-30 ta' Ġunju 2019.”
            
         
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-1 ta' Ġunju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 31, 1.2.2002, p. 1.
   
      (2)  Ir-Regolament ta' Implimentazzjoni tal-Kummissjoni (UE) 2015/943 tat-18 ta' Ġunju 2015 dwar miżuri ta' emerġenza li jissospendu l-importazzjonijiet ta' fażola mnixxfa min-Niġerja u li jemenda l-Anness I tar-Regolament (KE) Nru 669/2009 (ĠU L 154, 19.6.2015, p. 8).